寄題北海文舉堂
作者：蘇過
朝代：宋

paragraphs: 巨君竊漢璽，如取鴻毛輕。
孟德老且死，不見姦業成。
乃知朝無人，誰憚百公卿。
一夫能仗節，介然屹長城。
忠義國所託，安危與之並。
吾於文舉見，坐折姦邪萌。
誰能搏猛虎，乃用尺箠嬰。
義氣橫宇宙，不煩尺寸兵。
悲哉天所壞，一木難扶傾。
梟鸞不兩立，夫子安得生。
中原竟分裂，三姓鼎足爭。
當知千載後，高名獨崢嶸。
使君定不凡，論友古豪英。
作堂追餘烈，豈祇求空名。
廢卷屢嘆息，孤忠誰發明。
玉石痛俱燼，鯨鯢脫誅烹。
嗟余志謬懦，怒髪猶衝纓。
九原不可作，涕淚徒縱橫。